Γουάνγκ Σι-φου

Ο Γουάνγκ Σι-φου (κινεζ. 王實甫, απλοποιημένη γραφή 王实甫, πινγίν Wáng Shífǔ, 1250 – πιθανώς 1337), γνωστός και με την ενήλικη προσφώνηση Γουάνγκ Ντεχσίν''' (王德信)Tres dramas chinos, Gredos, 2002, ISBN 978-84-249-2358-7 ήταν σημαντικός Κινέζος θεατρικός συγγραφέας της Δυναστείας Γιουάν.

Γεννήθηκε στο Ντάντου, μέρος του σημερινού Πεκίνου και πρωτεύουσα της Δυναστείας Γιουάν. Οι προγόνοι του κατάγονταν από την πόλη Παοτίνγκ της Επαρχίας Χεμπέι και η οικογένειά του ανήκε στην τάξη των ευγενών. Ο πατέρας του ήταν στρατηγός στην υπηρεσία του Τζένγκις Χαν. Ο Γουάνγκ, υπό την επίδραση των γονέων του, άρχισε σταδιοδρομία ως αξιωματούχος στην τοπική αυτοδιοίκηση σε επίπεδο κομητείας. Κατόπιν προάχθηκε στον διερευνητή-απογραφέα όλης της Επαρχίας Σανσί. Ωστόσο, εξαιτίας του χαρακτήρα και των ενδιαφερόντων του επέλεξε τελικώς να «αποδράσει» από τη σταδιοδρομία του αξιωματούχου και να αφοσιωθεί στη λογοτεχνική δημιουργία.

Συνολικώς αποδίδονται στον Γουάνγκ 14 θεατρικά έργα, από τα οποία σώζονται μόνο τα τρία.Το λήμμα στην Εγκυκλοπαίδεια Britannica και η Alicia Relinque στο Tres dramas chinos ισχυρίζονται ότι μόνο δύο έργα σώζονται στην πληρότητά τους. Τα τρία αυτά έχουν τους τίτλους Η ιστορία του Δυτικού Θαλάμου (Xi Xiang Ji), Λι Τσουν Χαλ και Πο Γιάο Τσι. Το πρώτο, μια αισθηματική κωμωδία, είναι ένα από τα γνωστότερα κινεζικά έργα όλων των εποχών και παραμένει δημοφιλές μέχρι σήμερα. Πρόκειται για μια εκτεταμένη τζατζιού (雜劇/杂剧), μια μορφή οπερέτας.Stephen H. West και Wilt L. Idema: εισαγωγή στο The Moon and the Zither

Τα έργα του Γουάνγκ χαρακτηρίζονται από την περιγραφή των συναισθηματικών μεταπτώσεων των προσώπων τους με τρόπο λεπτό και ευφημιστικό, διαμορφώνοντας την εικόνα τους. Επίσης εστιάζουν στην προοικονομία για να στρέψουν την πλοκή, να δημιουργήσουν απροσδόκητο δραματικό αποτέλεσμα και να αποδώσουν την πολυσύνθετη πραγματικότητα της ζωής.

Ο Γουάνγκ ανέπτυξε μια εντελώς νέα, δική του δομή συγγραφής σε σχέση με το παραδοσιακό ρεπερτόριο τζατζιού, που αποτελείτο από έναν κύκλο πέντε συνδεόμενων έργων. Από τη δραματοποίηση και ανασύνθεση μιας αισθηματικής ιστορίας που ήταν ήδη δημοφιλής στα τέλη του 12ου αιώνα, ο Γουάνγκ επινόησε και το δικό του ύφος γραφής. Η επιτυχία του έργου του υποδεικνύει ότι πιθανώς ήταν ένας έμπειρος επαγγελματίας στην πρώτη περίοδο του κινεζικού θεάτρου.Costa, Francisco: The Oxford Companion to Theatre and Performance, επιμ. Dennis Kennedy, Oxford University Press, Οξφόρδη 2010

 Παραπομπές 

 Πηγές 
 Τάσος Ν. Πετρής: το αντίστοιχο λήμμα «Βανγκ Τσι Φου» στη Νέα Ελληνική Εγκυκλοπαίδεια «Χάρη Πάτση», τόμ. 7, σελ. 760
 Wang, Shifu: The Moon and the Zither: The Story of the Western Wing'', επιμέλεια, μετάφραση και Εισαγωγή των Stephen H. West και Wilt L. Idema, με μια μελέτη της ξυλογραφικής εικονογραφήσεώς του από τον Yao Dajuin, University of California Press, Berkeley 1991, ISBN 0520068076

Κατηγορία:Κινέζοι συγγραφείς
Κατηγορία:Κινέζοι θεατρικοί συγγραφείς